อันด์แชย์ ดูดา

อันด์แชย์ แซบัสเตียน ดูดา (; 16 พฤษภาคม พ.ศ. 2515 –) เป็นทนายความและนักการเมืองชาวโปแลนด์ เขาเคยดำรงตำแหน่งประธานาธิบดีโปแลนด์ตั้งแต่ปี พ.ศ. 2558 จนถึงปี พ.ศ. 2568 ก่อนหน้าที่จะมีการเลือกตั้งประธานาธิบดีเมื่อปี พ.ศ. 2558 เขาเป็นทนายความและสมาชิกรัฐสภายุโรป ตั้งแต่ปี พ.ศ. 2551–2553 ดูดา เป็นเลขานุการของรัฐในสำนักงานประธานาธิบดีโปแลนด์ แลค คัชซึญสกี นอกจากนี้เขายังเป็นสมาชิกของรัฐสภายุโรป

ดูดาเกิดที่เมืองกรากุฟ ประเทศโปแลนด์ เขาได้ลงสมัครการเลือกตั้งประธานาธิบดีโปแลนด์เมื่อปี 2558 ในฐานะตัวแทนจากพรรคนิติธรรมและยุติธรรม (PiS) และสามารถเอาชนะบรอญิสวัฟ กอมอรอฟสกี ผู้ที่ซึ่งดำรงตำแหน่งอยู่ ณ ตอนนั้นได้ ในรอบแรกของการลงคะแนนเสียงนั้น ดูดาได้ชนะเป็นอันดับแรก แต่คะแนนเสียงของเขายังไม่มากพอที่จะถูกนับว่าได้รับคะแนนเสียงข้างมากสมบูรณ์ จนในรอบที่สองเขาสามารถชนะไปด้วยคะแนนเสียงกว่าร้อยละ 51.55 ต่อมาเมื่อวันที่ 26 พฤษภาคม 2558 ดูดาได้ลาออกจากพรรคอันสืบเนื่องมาจากการเป็นว่าที่ประธานาธิบดีของเขา

ขณะที่เขาดำรงตำแหน่งประธานาธิบดีสมัยแรก ดูดาได้ประกาศถึงการเปลี่ยนแปลงทิศทางการเมืองของประเทศ อันเป็นการปูทางให้พรรคนิติธรรมและยุติธรรมเข้ามาเป็นรัฐบาลเพียงพรรคเดียวจากการเลือกตั้งรัฐสภาโปแลนด์เมื่อเดือนตุลาคม 2558 ภายหลังจากนั้น เขาได้ให้การสนับสนุนการคงอยู่ของคณะรัฐบาลพรรคเดียวของพรรคนิติธรรมและยุติธรรมมาโดยตลอด การกระทำดังกล่าวถูกวิจารณ์ว่าเป็นการทำให้เกิดภาวะถดถอยทางประชาธิปไตยในโปแลนด์อย่างมีนัยสำคัญ

เมื่อเดือนตุลาคม 2562 ดูดาได้รับการสนับสนุนอย่างเป็นทางการจากพรรคนิติธรรมและยุติธรรมล่วงหน้าก่อนการเลือกตั้งประธานาธิบดีที่จะมาถึงในปี 2563 เมื่อการเลือกตั้งมาถึง เขาสามารถเอาชนะการเลือกตั้งรอบแรกไปได้และเอาชนะคู่แข่งของเขาอย่าง Rafał Trzaskowski ได้ด้วยคะแนนเสียงกว่าร้อยละ 51.03 ตลอดสมัยแรกและสมัยที่สองของการดำรงตำแหน่งประธานาธิบดีของเขา ดูดาได้แสดงจุดยืนทางการเมืองว่าเป็นฝ่ายขวามาโดยตลอดจากพรรคนิติธรรมและยุติธรรมและยารอสวัฟ กัตชึญสกี ผู้ที่ซึ่งเป็นหัวหน้าพรรคดังกล่าว สืบเนื่องจากการรุกรานยูเครนโดยรัสเซียเมื่อเดือนกุมภาพันธ์ 2565 ดูดาได้เป็นหนึ่งในบุคคลที่มีบทบาทสำคัญในการประสานงานความพยายามระหว่างประเทศเพื่อสนับสนุนกองทัพยูเครน

 อ้างอิง 

 แหล่งข้อมูลอื่น 

 Official biography of President Andrzej Duda
 The official website of the President of the Republic of Poland
 Polish Sejm
 Wprost 

หมวดหมู่:บุคคลจากกรากุฟ
หมวดหมู่:ประธานาธิบดีโปแลนด์
หมวดหมู่:นักการเมืองโปแลนด์
หมวดหมู่:ทนายความโปแลนด์